50 JAAR NÁ DR HF VERWOERD
Op Dinsdag 6 September 1966 om 14h15 het Dr H F Verwoerd, sesde Eerste Minister van Suid-Afrika in die Volksraad gesterf nadat 'n dolksteek van 'n sluipmoordenaar deur sy hart gegaan het.
Nou, 50 jaar later kan daar geen twyfel bestaan dat dit 'n waterskeidingsgebeurtenis in die lewe van die Afrikanervolk was nie. Dit het 'n einde gebring aan 'n tydvak van ongeëwenaarde, groeiende prestasies op militêre, politieke, geestelike, ekonomiese en ander terreine sedert ons volk in die laat agtiende eeu tot 'n bewuswording van sy afsonderlike identiteit as 'n volk gekom het. Terselfdertyd het dit 'n halwe eeu van abdikasie en kapitulasie ingelui wat in sy spoed en intensiteit waarskynlik ook ongekend in die geskiedenis van volkere is.
Die vyftigjarige herdenking van die sluipmoord op Dr Verwoerd bied aan ons die geleentheid daartoe.
Deur die kollig te laat val op die ware feite oor Dr Verwoerd se lewe en die tydvak waarin hy geleef het, kan ons die valse beeld omtrent hom, wat ons as volk in 'n valse staat van beskuldiging geplaas het ontbloot en vernietig.
Die verantwoordelikheid lê nou op ons, as verteenwoordigers van 'n geslag wat hom geken het of oor inligting oor hom beskik, om Dr Verwoerd weer terug te bring in die harte van ons volk.
Daar is 'n bykans onuitputlike veelheid van maniere waarop ons die lewe van Dr Verwoerd kan herdenk. Ons noem enkeles daarvan.
Daar behoort op elke plek in Suid-Afrika waar Afrikaners woon 'n herdenkingsbyeenkoms gehou te word. Daarvoor moet herdenkingskomitees gestig word. 'n Kransleggingsgeleentheid by sy graf in die heldeakker in Pretoria is so 'n geleentheid – daar is reeds jaarliks so 'n byeenkoms wat met die 50e hierdie jaar net uitgebrei kan word. Dink net watter saambindende krag dit kan hê op al die Afrikanerorganisasies in Pretoria en omgewing wat kan saamwerk om 'n paar duisend mense by dié geleentheid saam te trek. Daardeur sal ons ook 'n duidelike boodskap uitstuur dat ons as 21ste eeuse Afrikaners ons nie skaam vir 'n geliefde en geëerde volksleier nie.
Dit sal ook aan ons die geleentheid bied om die God van ons vaders te dank dat Hy ons begenadig het om so 'n leier aan ons te skenk.
By die herdenkingsbyeenkomste kan daar op verskeie fasette van Dr Verwoerd se lewe gefokus word en dit sal bepaal word deur die fokusareas van die organisasies wat die herdenkings inisiëer.
Politieke partye sal byvoorbeeld tipies fokus op sy politieke prestasies, soos sy aandeel in die 1948-verkiesingsoorwinning in sy hoedanigheid as redakteur van Die Transvaler, sy rol in republiekwording en in die vestiging van die beleid van afsonderlike ontwikkeling in Suid-Afrika.
Welsynsorganisasies kan fokus op sy bydrae tot die verligting van die armblankevraagstuk van die dertigerjare.
Dan is daar nog sy betrokkenheid by die Groot Trek herdenking van 1938 en Dr Verwoerd as Christen en gesinsman, om enkele voorbeelde te noem.
Daar bestaan 'n hele aantal nuusblaaie wat deur volksgerigte Afrikaner-organisasies versprei word. Deur in die volgende paar maande gereeld artikels oor Dr Verwoerd te plaas kan hulle 'n groot bydrae tot die herdenking lewer.
Ons moet egter ook verwag dat daar in die aanloop tot 6 September 'n ekstra salvo vanVerwoerd-afbrekende artikels en briewe in die Afrikaner-vyandige koerante en tydskrifte afgevuur sal word. Ons kan seker wees dat dit leuens en verdraaiings van die waarheid sal wees, want dis die enigste manier om Dr Verwoerd aan te val. Dis onmoontlik om hom aan te val deur die waarheid oor hom te skryf. Na elke sodanige verskyning behoort daar 'n vloedgolf van briewe te wees waardeur die waarheid oor hom verskaf word.
In die hedendaagse samelewing is die elektroniese media 'n magtige instrument waardeur honderde duisende mense teen baie lae koste bereik kan word. Voorbeelde hiervan is die internet, e-posse en sosiale media soos Facebook, Twitter en Whatsapp.
Ons wonder of daar nie mense is wat inisiatiewe in hierdie verband wil begin nie.
Die digitale media soos CD"s en DVD"s bied ook baie geleenthede. Daar is ongelukkig baie min oor Dr Verwoerd beskikbaar. Lees meer hieroor onder die opskrif Suidland Media herdenk Verwoerd.
Daar bestaan tans 'n groot aantal onafhanklike radiostasies in Suid-Afrika, sommige waarvan die Afrikanersaak goedgesind is. Hulle kan óf deur redaksionele dekking óf deur advertensies benut word om die Verwoerdboodskap uit te dra.
Salomo sê in Spreuke 24:4 ""n Wyse man is sterk en 'n man van kennis ontwikkel krag."
Vir enige persoon om 'n sinvolle bydrae te lewer tot die voorgestelde aksies hierbo, moet hy/sy die nodige kennis van Dr Verwoerd en die geskiedenis van sy tyd hê. Dit kan onder andere van die internet af gekry word. Daar is egter ook baie boeke oor Dr Verwoerd geskryf wat in biblioteke beskikbaar is. Sommige van hulle is nog in die handel beskikbaar.
Vir inligting daaroor kan die volgende boekwinkels gekontak word:
Bienedell Uitgewers (012 –329 4083) Hutten Buchdienst (012 –8070434)Protea Boekwinkel (012 –362 5663)